Jorge Rodríguez es reafirma en la capacitat de convocar el Pacte per la Sanitat - VilaWeb
Jorge Rodríguez es reafirma en la capacitat de convocar el Pacte per la Sanitat
Respon així a la invitació formal que PSPV, Compromís i EUPV han fet a La Vall Ens Uneix a integrar-se en el pacte
El batle d’Ontinyent, Jorge Rodríguez, s’ha reafirmat en la seua capacitat per a convocar el Pacte per la Sanitat, i ha anunciat que ho farà ‘oficialment’ quan tinga resposta de la consellera de Sanitat a la proposta que li va fer de reunir-se.
L’anunci arriba l’endemà que PSPV-PSOE, Compromís i EUPV feren pública la invitació formal a La Vall Ens Uneix i la resta de ‘partits democràtics’ a afegir-se al pacte i a la reunió convocada per aquestes tres formacions per a dilluns vinent 1 de juny. La resposta ha estat aquesta reafirmació com a única figura capaç de convocar el pacte, tot i que els partits que el van signar el 2007 consideren que no ho pot fer perquè el partit en què milita actualment no en forma part.
Rodríguez ha demanat una reunió amb la consellera, Ana Barceló, i que participe en una sessió extraordinària del Consell Veïnal que serviria per a reunir també el Pacte per la Sanitat, una presència que li serviria per a reforçar la seua posició en aquesta polèmica.
Mentrestant, continua convocada la cita organitzada pels tres partits, que han afirmat que ja tenen confirmades l’assistència d’algunes associacions i d’algun dels partits a què han proposat d’afegir-se, sense que hagen volgut detallar quin.